als_Latn dik_Latn sag_Latn
Tekniku i kuqebluve ka punuar me përkushtim gjatë të gjithë javës, ndërkohë që shpreson edhe te fati për të ecur në gjurmët e ndeshjes së kaluar me Partizanin
Gasper MARKU
Fillimisht ishte projektuar që seanca e fundit anti-Skënderbeu të zhvillohej në stadiumin “Loro Boriçi”, por në fakt është zhvilluar në fushën sportive “Reshit Rusi”, ku trajneri Luan Zmijani dhe kolegët e tij u kanë dhënë dorën e fundit përgatitjeve për ndeshjen e sotme. Ashtu si edhe më parë, krahas lojës në më shumë se gjysmën e fushës, ai ka vijuar të aplikojë variante të shumta skemash taktike, duke u përqendruar me lojën mbrojtëse, rreshtimin dhe vigjilencën që futbollistët e këtij reparti duhet të kenë në dyluftimet me kundërshtarin, si dhe me veprimet sulmuese. Krahas dyshes Çinari-Dibra, trajneri Zmijani kërkonte vazhdimisht mbështetjen edhe të mesfushorëve dhe në të njëjtën kohë edhe të mbrojtësve. Gjatë 90-minutëshit stërvitor të djeshëm ka pasur vend jo pak edhe për aplikimet e skemave në goditjet standarde, që më së shumti u janë besuar Likës, Shtubinës dhe Tafilit. Në përfundim të seancës së djeshme, trajneri Zmijani dhe stafi i tij e ka mbledhur skuadrën në mesfushë, ku krahas disa detajeve për ndeshjen e sotme, ka bërë të ditur edhe emrat e lojtarëve të 18-shes, që do të jetë në dispozicion për këtë sfidë. Në prononcimin e dhënë për ndeshjen e sotme pak çaste përpara se të nisej drejt Korçës, teksa flet për përgatitjen e skuadrës së tij, trajneri Zmijani e konsideron kampionatin pa diferenca të mëdha. Ai mendon se jo vetëm në transfertën korçare, por në të gjitha të tjerat dhe përballë çdo kundërshtari, Vllaznia do të luajë për rezultat pozitiv.
– Zmijani, a është gati Vllaznia për surprizën e radhës?
– Mendoj se drejt Korçës do të udhëtojmë gjithmonë për rezultat pozitiv. Jo vetëm me Skënderbeun, por tërë këto javët e mbetura, do të udhëtojmë në transfertë për rezultate pozitive. Jemi përgatitur gjatë të gjithë javës t’i përshtatemi lojës sulmuese dhe lojtarëve cilësorë, që ka në përbërje skuadra korçare. Them dhe mendoj se në këtë ndeshje do të na buzëqeshë edhe fati.
– Megjithatë, do të keni mungesa, sa do të ndikojnë ato në formacionin e Vllaznisë?
– Është e vërtetë që janë pesë mungesa për arsye kartonësh dhe po ashtu edhe për dëmtime. E thashë edhe më lart se gjatë javës jemi munduar të punojnë me përkushtim. Do të përpiqemi që të harmonizojmë skuadrën me lojtarë që kemi në gjendje për të bërë të mundur edhe eliminimin e mungesave që kemi.
– Luani përballë skuadrës kryesuese, por duket një kampionati i çuditshëm, pasi Vllaznia mundi Partizanin javën e fundit…
– Duhet të kemi parasysh se niveli i kampionatit shqiptar është pesë më pak dhe pesë më shumë, ku janë skuadrat kryesuese që shihen me nivelin e tyre. Por, me impenjim maksimal të skuadrës dhe me seriozitet në përgatitjen dhe drejtimin e saj, mund të arrish edhe rezultate pozitive.
– Sa i kënaqur jeni nga skuadra për këtë javë?
– Nga skuadra jam i kënaqur. Lojtarët kanë marrë ngarkesa të plota dhe atë që kemi në program. Them që atë çfarë i kërkoj skuadrës, ajo përgjigjet maksimalisht në zbatimin e detyrave të ngarkuara. Mendoj se do të bëjmë një paraqitje jashtëzakonisht pozitive në Korçë.
Akomodimi në Pogradec, sot udhëtimi drejt Korçës
Ndonëse ishte menduar që skuadra të udhëtonte drejt Korçës për të kaluar natën e mbrëmshme, drejtuesit, në bashkëpunim me stafin teknik, kanë vendosur ta akomodojnë skuadrën në Pogradec. Dhe, kështu ka ndodhur. Pasi ka lënë qytetin e Shkodrës rreth orës 14:00, pas rreth 3-4 orësh udhëtimi, autobusi i kuqebluve ka mbërritur në Pogradec, duke u sistemuar në një nga hotelet buzë liqenit. Nga sa bëhet e ditur, me skuadrën ka udhëtuar edhe një pjesë e përfaqësisë së bordit mbikqyrës, ndërkohë që pjesa tjetër mbërrin sot paradite, pasi të gjithë duan t’i qëndrojnë sa më afër skuadrës jo vetëm moralisht, por në të njëjtën kohë edhe me shpërblime të konsiderueshme, për ta motivuar edhe më shumë atë për një rezultat pozitiv. Rreth orës 10:30, skuadra kuqeblu do të niset drejt qytetit të Korçës, në pritje të sfidës me Skënderbeun, që luhet në orën 14:00, në stadiumin “Skenderbeu”. Kjo ndeshje do të luhet pa tifozë.
als_Latn cjk_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn